Waqt l-indirizz tiegħu tal-Udjenza Ġenerali ta' lbieraħ, il-Papa Franġisku sejjaħ il-gwerra bħala "ġenn" waqt li kien qiegħed jappella biex l-isforzi diplomatiċi b'rabta mal-Ukrajna u r-Russja jkomplu biex tintemm it-tensjoni li hemm bħalissa. Huwa rringrazzja lil komunitajiet kollha u lin-nies kollha li ingħaqdu miegħu fis-26 ta' Jannar biex jitolbu għall-paċi ġewwa l-Ukrajna. Huwa rringrazzja wkoll lid-diplomatiċi kollha fil-Ġermanja, ir-Russja, l-Ukrajna u Franza li qegħdin jipparteċipaw fin-negozjati diplomatiċi biex tiġi tinstab soluzzjoni paċifika għal dak illi huwa għaddej bħalissa. Talab li l-paċi t'Alla tirbaħ fuq it-theddida ta' gwerra imminenti hekk kif mal-fruntiera Ukrena hemm aktar minn 100,000 suldat Russu. Ir-Russja tibqa' tiċħad li hemm invażjoni imminenti.